14 polio-gevalle in die Filippyne aangemeldPolio-entstof (Foto: European Pharmaceutical Review/EPR) Die Wêreldgesondheidsorganisasie (WGO) en die Verenigde Nasies se Kinderfonds (Unicef) het Woensdag gesê altesaam 14 gevalle van polio is in die Filippyne aangemeld. “Die risiko vir verdere polio-oordrag word steeds as hoog beskou op ŉ nasionale vlak weens chroniese sub-optimale immunisering, swak sanitasie en higiëne,” lui die verslag wat deur die twee organisasies uitgereik is. Nagenoeg 40 konsultante is deur die WGO en Unicef ontplooi om met gesondheidsbeamptes saam te werk en ŉ immuniseringsveldtog in Mindanao en Manila van stapel te stuur. Onder die 14 gevalle is die jongste ŉ babaseuntjie wat nog nie ses maande oud is nie, een babaseuntjie wat nog nie ŉ jaar oud is nie, vier tweejariges, drie driejariges, drie vierjariges, ŉ vyfjarige seun en ŉ negejarige meisie. Die Filippyne is 19 jaar gelede as poliovry verklaar, maar die regering het in September verlede jaar aangekondig dat ŉ driejarige meisie met die hoogs aansteeklike siekte gediagnoseer is. Die siekte word veroorsaak deur die poliovirus en kan tot verlamming lei. Die departement van gesondheid het sedertdien ŉ inentingsveldtog van stapel gestuur wat kinders jonger as vyf jaar oud in Manila en Mindanao teiken. Nog immuniserings is geskeduleer tot April vanjaar.